**Ко је најбољи**

Лица: дванаест месеци, мајка година

СЕПТЕМБАР: Ја сам најбољи месец. Деца полазе у школу, воће зри, кукурузи се беру.

ОКТОБАР: То ти мислиш! А можда се и шалиш. Ја сам најбољи. Лишће је у свим бојама. Има сунца, мало кише и ветра. Сви ме воле.

НОВЕМБАР: Око чега се свађате? Не трошите речи узалуд, јер сам ја најбољи месец: шљиве покупљене, кукурузи обрани, купус у кацама.

ДЕЦЕМБАР: Е, неће бити! Ја сам најбољи месец! Свуд снег, а у кућама пуцкета ватра. Деца се санкају. Ко може бити бољи од мене-децембра?

ЈАНУАР: Ја. То сви знају. Сви се радују Божићу, Новој години и - распусту. А и први сам у календару.

ФЕБРУАР: Први јеси, али најбољи ниси. Ти си први у хвалисању. Ја сам скроман, али морају сви признати да сам ја најбољи. Четрнаести је Дан љубави, Свети Трифун.

МАРТ: Да сам на твом месту, ја се не бих ни јавио: не зна се ни колико дана имаш - двадесет осам или двадесет девет. Одлучи већ једном! Види мене: ја сам најлепши, најбољи. Снег копни, цвеће ниче, буди се природа. Сви кажу: стиже пролеће!

АПРИЛ: Ха, ха, ха. Узалуд се препирете, јер сам ја најбољи. Месец шале и смеха. А, ви, погледајте се какви сте намргођени!

МАЈ: Е, не могу више да вас слушам. Само причате у празно. Сви песници пишу о мени - хиљаде и хиљаде песама су ми посветили. То значи да сам ја најбољи.

ЈУН: Е, то да си најбољи, не пише ни у једној песми, а можда и пише, али ја нисам читао, јер нисам имао времена. Играо сам се са децом на ливади. Сва деца кажу да сам ја најбољи, јер почиње распуст. Питај их!

ЈУЛ: А ниси чуо кад су деца рекла да сам ја најбољи!? Пуно сунца и игара, плаже пуне купача.

АВГУСТ: Нисам знао да сте сви тако необавештени. То да сам ја најбољи, знају и врапци. Лубенице, диње, грожђе - уживање. Игре без граница. Признајте сви да сам ја, и само ја, најбољи.

(Сви месеци прилазе августу и почиње свађа - сви вичу једни на друге. Појављује се њихова мајка, Година и покушава да их развади, али је они не примећују).

МАЈКА ГОДИНА: Децо, децо, шта је ово?! Зар браћа да се свађају?! Сви сте ви најбољи. Свако има своју вредност и сви вас воле, а највише ја, ваша мајка Година.

(Сви месеци прилазе мајци. Она их грли, а они кличу):

Живела наша мајка !

**Азбука**

Лица: Самогласници А, Е, И, О, У,
ГЛАС,
ДЕЦА,
ОСТАЛА СЛОВА

СЛОВО А: Ја сам слово А. Не морам да се дружим са осталим словима.
Друга слова без мене не могу, а ја могу сам.

СЛОВО Е: И ја могу без друштва. Е, ако баш морам с неким да се дружим...Слово Е може само, да се зна.

СЛОВО И: Немојте заборавити мене, јер ја сам И и не треба ми нико.

СЛОВО О: Ето мене, ето вас - ја сам О.

СЛОВО У: Ух, једва сам стигао (задихано)... ух, на овај састанак. Ваљда знате да сам ја слово У.

СЛОВО А: Сада, када смо сви на броју,састанак може да почне. Слажете ли се?

СВИ: Слажемо се.

СЛОВО А: Ми треба да имамо посебно место у АЗБУЦИ и нарочит значај, јер ми смо САМОГЛАСНИЦИ.

СЛОВО Е: Нећемо са осталим словима!

СЛОВО И: Без њих нам је боље!

СЛОВО О: Ох,најзад сами!

СЛОВО У: А и деци је лакше. Не морају да уче тридесет слова већ само пет. Ми смо главни и бићемо славни.

ГЛАС: Шта је то? Побуна?! (строгим гласом)

(Слова гледају зачуђено и уплашено један у другог )

СВИ: Ко је то?

ГЛАС: Ја сам вас ставио у БУКВАР, свих тридесет слова. Вас пет је једна шестина АЗБУКЕ, а то је мало. Деца би била неписмена. Која реч би могла да се напише помоћу вас пет? Ниједна, наравно. Само заједно сте значајни и само заједно сте потребни. Једни без других не можете.

СЛОВА: Децо, да ли је то тачно?

ДЕЦА: Јесте.

СЛОВА: Где су наша браћа? Сви у коло ! (певају):

РУКА РУКУ ХВАТА

ИГРА БРАТ ДО БРАТА

ДЕЦА: (ударају дланом о длан и певају):

ХВАЛА ВУКУ, ХВАЛА ВУКУ

ЗА СВА СЛОВА,ЗА АЗБУКУ!

**Бака и унука**

Лица: бака, унука
Место: соба

(бака седи на столици и чита књигу, а онда примети унуку која је ушла у собу)

Бака: Хеј, где си пошла? Види, види, како си се лепо обукла!

Унука: Како где?! Пошла сам у школу, зар не знаш?

Бака: Да, да, сад сам се сетила.

Унука: Јеси ли ти, бако, ишла у школу?

Бака: Наравно да сам ишла.

Унука: А, деда? И он је био ђак?

Бака: Јесте. Заједно смо седели у клупи, а после кад смо одрасли...(бака се насмеши), па знаш ту причу, причала ти је мама.

Унука: Знам, бако. Деда и ти сте се венчали и родила се тетка Лела, ујак Данко и мама. Бако, бако, а знаш ли ти ко је први основао школу?

Бака: Знам. Види ти неваљалице, шта ме пита! Свети Сава, пиле бабино, а знаш и ти и сва српска деца. Знаш, када сам ја била мала, мања него ти, требало је да рецитујем на прослави поводом Дана Светог Саве. Попели су ме на столицу да би ме сви видели. Онда сам почела:

ДИЖИТЕ ШКОЛЕ

ДЕЦА ВАС МОЛЕ...

Погледала сам и око себе видела много народа. Уплашила сам се и заплакала:

СКИНИТЕ МЕ ДОЛЕ

СКИНИТЕ МЕ ДОЛЕ!

Унука: Их, бако, Што си ти била стидљива! Чуј мене:

ДЕЦА ЖЕЛЕ, ДЕЦА МОЛЕ:

ХОЋЕМО ЛЕПЕ, ВЕЛИКЕ ШКОЛЕ!

ЖЕЛИМО ЗНАЊЕ, ЗНАЊЕ ЈЕ МОЋ

ЗНАЊЕ ЈЕ СВЕТЛОСТ, НЕЗНАЊЕ НОЋ.

ИАКО СМО ДЕЦА МАЛА, МИ КЛИЧЕМО:

СВЕТИ САВО,ТЕБИ ХВАЛА!

БАКА (устане,загрли и пољуби унуку):

МОЛИМО СЕ БОГУ И СВЕТОМ САВИ ДА НАМ ДА СЛОГЕ И ЉУБАВИ.

(одлазе са сцене)

**Црвенкапа и вук**

Лица: Црвенкапа, вук, деца, спикер ТВ Шума

Место: шума

ЦРВЕНКАПА: Добар дан, децо. Познајете ли ви мене? Ја вас знам: ви сте она деца која воле да читају песме и приче. Видите ли моју капу? Како се ја зовем?

ДЕЦА: Црвенкапа.

ЦРВЕНКАПА: Тачно, то сам ја. (приђе сасвим близу публике и тихо каже). Немојте рећи вуку да га овде чекам!

ДЕЦА: ( тихо ) Нећемо.

(Црвенкапа се сакрива иза дрвета. Долази вук, скакуће и певуши. У руци носи корпу.

Црвенкапа искочи иза дрвета, стане испред запањеног вука и подиже саобраћајни знак СТОП).

ЦРВЕНКАПА: Стој! Зар не видиш знак !

ВУК: Видим. Стао сам (враћа се два корака и стаје пред Црвенкапу).

ЦРВЕНКАПА: Куд си пошао?

ВУК: Пошао сам код баке. Болесна је.

ЦРВЕНКАПА: Шта то носиш у корпи?

ВУК: “Плазма“ кекс и кокаколу.

ЦРВЕНКАПА: А где ти бака станује.

ВУК: У зоолошком врту.

ЦРВЕНКАПА: Добро,добро,иди сад,али немој тако брзо.Можеш да се судариш с неким.

ВУК: Добро. Ићи ћу полако. (одлази)

ЦРВЕНКАПА: Е, сад ја одох код вукове баке. Такси! Такси!

(У шуми, преко шумске телевизије, спикер чита ВАЖНО обавештење).

СПИКЕР: Добар дан, драги гледаоци ТВ ШУМА. Управо смо примили (наглашава) важно обавештење:

У НАШОЈ ШУМИ СЕ ПОЈАВИЛА ЦРВЕНКАПА. УПОЗОРАВАЈУ СЕ СВИ ВУКОВИ ДА
ЗАКЉУЧАЈУ ВРАТА И БЕЗ ВЕЋЕ ПОТРЕБЕ НЕ НАПУШТАЈУ СВОЈЕ ДОМОВЕ!

**Девојчица из Бранковине**

Лица: девојчица, мајка

Радња се одвија у дворишту сеоске куће

Мајка излази из куће, гледа лево, десно, пође неколико корака напред, застане.

МАЈКА: Десо! Десанка! (виче, а онда као за себе) Где је то дете? (виче гласније) Десо! (ослушкује)
О, Боже, где је то дете!? Сва су деца ту, само ње нема. Морам је потражити. Можда се сакрила!?

ДЕСАНКА(издалека): Мајко, ево ме (приближава се носећи у рукама огроман букет пољског цвећа).

МАЈКА: Забога, дете, па где си била досад?

ДЕСАНКА: Била сам на ливади. Мајко, посматрала сам цвеће, пчеле, а видела сам великог, лепог лептира. Слетео ми је на косу. Само да си га видела!

МАЈКА: Бог с тобом дете. Цвеће, пчеле, лептири - зар те све то више привлачи него игра с другом децом. Да ли ти је чело вруће? Да ли те боли глава?

ДЕСАНКА: Није ми чело вруће и не боли ме глава: нисам болесна. Ја сам срећна, мајко, кад сам на ливади, у свету бубица, травки, цврчака. Удишем мирисе, слушам песму ветра.

МАЈКА: Да, да, ливада је лепа и мирисна, али дете, зашто си сама?

ДЕСАНКА: Нисам сама - ено онај зец што нас посматра, ова шева што је прелетела, овај бумбар што је слетео на цвет невена, то је моје друштво. О њима ћу, кад научим да пишем, писати приче и песме као оне што нам је читао деда, а можда и лепше.

МАЈКА: Кћери моја, идемо у кућу, треба да се припремимо за ручак, а само Бог зна шта ће бити кад порастеш. Можда ће твоји снови постати стварност.

ДЕСАНКА: Желим брзо да порастем и да пишем, пишем, пишем...Мајко, хоће ли деца читати књиге које ја напишем?

Мајка (нежно је загрли): Хоће, Десо, читаће.

ДЕСАНКА: И ђаци нашег оца?

МАЈКА: И они.

ДЕСАНКА: Рећи ће: То је писала она Десанка што се играла с нама у школском дворишту у Бранковини.

МАЈКА: Баш ће тако рећи, кћери.

(улазе у кућу)

**Побуна**

Лица:сунђер, табла, креда, столице, клупе, деца
Место радње: учионица

ТАБЛА (тихо): Сунђеру, јесу ли сви отишли?

СУНЂЕР (завири иза врата, погледа кроз прозор): Јесу. Не брини.

ТАБЛА: Баш сам се уморила. Пишу, бришу, не мисле, па погреше, па опет пиши, па опет бриши. Цео дан сам мокра. Није чудо што ме боле леђа.

КРЕДА: А шта мислиш - мени је лакше! Потроше ме брзо, али то није проблем. Користе ме често као оружје и гађају се међусобно. Знате оног из последње клупе?! Е, тај ме је бацио тако да сам прелетела пола учионице и ударила главом о прозор. Имам чворугу.

КЛУПЕ: Шта бисте рекли да сте на нашем месту: пењу се на нас, преврћу нас и пишу љубавне поруке на нама. Шта да радимо? То се више не може издржати!

ТАБЛА: Имам идеју: хајде да идемо у свет!

СВИ: Важи. Идемо!

СУНЂЕР: А где је свет?

ТАБЛА: Па,...овај...не знам.

КРЕДА: Хајде да се сакријемо да видимо шта ће без нас!

КЛУПЕ: Супер! Идемо брзо! Звонило је за крај одмора, сад ће они да утрче, (Деца утрчавају у учионицу и стају запањено, трљају очи, не верују у оно што виде-учионица празна)

ДЕЦА: Шта је ово?

ПРВО ДЕТЕ: Нема табле...

ДРУГО ДЕТЕ: Ни сунђера...

ТРЕЋЕ ДЕТЕ: Нема наших клупа...

ЧЕТВРТО ДЕТЕ: Нема ни креде...

СВА ДЕЦА: Ово није могуће! Шта сад да радимо?

ПЕТО ДЕТЕ: Можда смо ми криви што нема ни табле, ни сунђера, ни клупа, ни креде.

СВИ: Како ми?!

ШЕСТО ДЕТЕ: Гађали смо се сунђером и кредом...

СЕДМО ДЕТЕ:...превртали клупе и писали по њима.

(Сва деца седну на под)

ОСМО ДЕТЕ: Нисмо се понашали као прави ђаци, то морамо признати.

СВИ: Признајемо.

ДЕВЕТО ДЕТЕ: Више никада се тако не бисмо понашали само када би се вратила табла, креда, клупе, сунђер.

(Табла, клупе, сунђер и креда провирују иза врата): Стварно?! Обећавате ли?

ДЕЦА (радосно): Обећавамо!

СВИ (певају):

МИ СМО ДЕЦА ВЕСЕЛА

ТРА-ЛА-ЛА, ТРА-ЛА-ЛА

УЧИЋЕМО, РАДИЋЕМО

НЕКА СВАКО ЗНА

**Крај школске године**

ЛИЦА: ЂАЧКЕ КЊИЖИЦЕ, ДНЕВНИК

ПРВА КЊИЖИЦА: Ура! Имам све петице! Све!

ДРУГА КЊИЖИЦА: Па, шта?! Имам и ја скоро све петице. Али не вичем. Ћутим.

ТРЕЋА КЊИЖИЦА: Ух, што сте напорне! Шта сте се разгаламиле?! Петице! Четворке! Хоћете ли да се појавите на телевизијском дневнику?!

ЧЕТВРТА КЊИЖИЦА: Шта је ово? Избори? Распродаја?

ПРВА, ДРУГА И ТРЕЋА КЊИЖИЦА: Ништа, драга, само мала расправа.

(Чује се јецање. Све се књижице окрену на страну одакле се чује. У углу, с рукама на лицу, плаче ПЕТА КЊИЖИЦА.)

СВЕ: Хеј, па што ти плачеш? Јел те неко тукао?

ПЕТА КЊИЖИЦА: Ни...ј...е...

СВЕ: Јеси ли изгубила нешто?

ПЕТА КЊИЖИЦА: Н...и...с...а...м

СВЕ: Е, онда стварно, немаш разлога за сузе.

ПЕТА КЊИЖИЦА: Како немам?! Чула сам како је ДНЕВНИК рекао да ћу имати све јединице (расплаче се).

СВЕ: Ма, не, то је била шала. Ниси видела како је намигнуо када ти је то рекао. Дођи!

Улази ДНЕВНИК јер чује да се нешто догађа. Све књижице пођу према њему:

Дневниче, кажи брзо праву истину, јер ће бити поплаве од суза!

ДНЕВНИК: А, где си се то сакрила?! (ПЕТА КЊИЖИЦА се крије иза осталих) Ниси ваљда, помислила озбиљно?!

Зар ти не знаш да сам ја ДНЕВНИК ШАЉИВЧИНА?! Ево види шта сам за тебе спремио: петице! (даје јој велике петице)

ПЕТА КЊИЖИЦА се озари и заједно са осталим књижицама и ДНЕВНИКОМ пева и игра:

ШКОЛСКОЈ ГОДИНИ ЈЕ КРАЈ

СТИЖЕ РАСПУСТ, ПРАВИ РАЈ

ТРА-ЛА-ЛА, ТРА-ЛА-ЛА

СВА СУ ДЕЦА ВЕСЕЛА

**Ко је најбољи**

Лица: дванаест месеци, мајка година

СЕПТЕМБАР: Ја сам најбољи месец. Деца полазе у школу, воће зри, кукурузи се беру.

ОКТОБАР: То ти мислиш! А можда се и шалиш. Ја сам најбољи. Лишће је у свим бојама. Има сунца, мало кише и ветра. Сви ме воле.

НОВЕМБАР: Око чега се свађате? Не трошите речи узалуд, јер сам ја најбољи месец: шљиве покупљене, кукурузи обрани, купус у кацама.

ДЕЦЕМБАР: Е, неће бити! Ја сам најбољи месец! Свуд снег, а у кућама пуцкета ватра. Деца се санкају. Ко може бити бољи од мене-децембра?

ЈАНУАР: Ја. То сви знају. Сви се радују Божићу, Новој години и - распусту. А и први сам у календару.

ФЕБРУАР: Први јеси, али најбољи ниси. Ти си први у хвалисању. Ја сам скроман, али морају сви признати да сам ја најбољи. Четрнаести је Дан љубави, Свети Трифун.

МАРТ: Да сам на твом месту, ја се не бих ни јавио: не зна се ни колико дана имаш - двадесет осам или двадесет девет. Одлучи већ једном! Види мене: ја сам најлепши, најбољи. Снег копни, цвеће ниче, буди се природа. Сви кажу: стиже пролеће!

АПРИЛ: Ха, ха, ха. Узалуд се препирете, јер сам ја најбољи. Месец шале и смеха. А, ви, погледајте се какви сте намргођени!

МАЈ: Е, не могу више да вас слушам. Само причате у празно. Сви песници пишу о мени - хиљаде и хиљаде песама су ми посветили. То значи да сам ја најбољи.

ЈУН: Е, то да си најбољи, не пише ни у једној песми, а можда и пише, али ја нисам читао, јер нисам имао времена. Играо сам се са децом на ливади. Сва деца кажу да сам ја најбољи, јер почиње распуст. Питај их!

ЈУЛ: А ниси чуо кад су деца рекла да сам ја најбољи!? Пуно сунца и игара, плаже пуне купача.

АВГУСТ: Нисам знао да сте сви тако необавештени. То да сам ја најбољи, знају и врапци. Лубенице, диње, грожђе - уживање. Игре без граница. Признајте сви да сам ја, и само ја, најбољи.

(Сви месеци прилазе августу и почиње свађа - сви вичу једни на друге. Појављује се њихова мајка, Година и покушава да их развади, али је они не примећују).

МАЈКА ГОДИНА: Децо, децо, шта је ово?! Зар браћа да се свађају?! Сви сте ви најбољи. Свако има своју вредност и сви вас воле, а највише ја, ваша мајка Година.

(Сви месеци прилазе мајци. Она их грли, а они кличу):

Живела наша мајка !